  Анжелика Тихонова корреспондент 28-тӥ куартолэзьысен 9-тӥ инвожоозь Сочиысь Лоо каргуртын сю клеткаем шашкиен шудонъя Россилэн первенствоез, ӟуч шашкиен шудонъя Огъяросси ӵошатсконъёс но Россиысь дышетонъя ужъюртъёс куспын сю клеткаем шашкиен шудонъя Дуннелэн кубокез понна нырысетӥ вожвылъяськонэ командаен быръён турнир ортчиз. Со сярысь Пичи Пургаысь «ВКонтакте» мерлыко вотэсысь бамаз Пичи Пургаысь «Шашки и шахматы» огазеяськонэн кивалтӥсь, ёросысь делегациен кивалтӥсь Фирдус Абдрахманов ивортэ. Россилэн первенствояз Елизар Моторин вормиз. Пияш пӧртэм дисциплинаосын вить медаль утӥз: кык зарни ас чотаз но командаен ӵошатсконын, азвесь но бронза - ӟуч шашкиын, азвесь - сю клеткаем шашкиен шудонъя классика программаын. Кирилл Возняков сю клеткаем шашкиын командаен ӵошатсконын зарни но ӟуч шашкиын азвесь медальёс басьтӥз. Ульяна Иванова ӟуч шашкиен шудонын куинетӥ луиз. Со азьын выль теориосты уже кутыны ужпум пуктэмын вал. Нылаш ужзэ умой быдэстӥз. Со али Дуннелэн первенствояз дасяське. Вячеслав Дементьев сю клеткаем шашкиын кужымзэ мертаз. Вормисьёс пӧлы ӧжыт гинэ ӧз сюры. Максим Волков командаен ӵошатсконлы нимысьтыз дасяськиз. Со угось нырысетӥ номер улын шудӥз. Пияш командаез улӥе ӧз уськыты. Зарни медален бертӥз. Командаен ӵошатсконъёс олимпи радлыкъя ортчизы, келясез ӵошатсконысь потылӥз. Пичи Пургаысь шашистъёс финалозь вуизы но зол нюръяськыса Якутилэсь командазэ вормизы. Озьы соос Дуннелэн нырысетӥ кубоказ путёвкаос утӥзы. Ӵошатсконъёс 1-5 куарусёнэ Италиысь Тосканаын ортчозы. Командае Максим Волков, Елизар Моторин но Кирилл Возняков пыриськизы.  Тегъёс: Удмуртия Россия нылпиос ПичиПурга шашки  